Document ID: 32007D0269

DEĊIŻJONI TAL-KUMMISSJONI
tat-23 ta’ April 2007
dwar miżuri protettivi fir-rigward anemija infettiva taż-żwiemel fir-Rumanija
(notifikata taħt id-dokument numru C(2007) 1652)
(Test b’relevanza għaż-ŻEE)
(2007/269/KE)
IL-KUMMISSJONI TAL-KOMUNITAJIET EWROPEJ
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 90/425/KEE tas-26 ta’ Ġunju 1990 dwar il-kontrolli veterinarji u żootekniċi applikabbli għall-kummerċ intrakomunitarju ta’ ċerti annimali ħajjin u prodotti bil-ħsieb tat-tlestija tas-suq intern (1), u b’mod partikolari l-Artikolu 10(4) tagħha,
Billi:
(1)
L-Anemija infettiva taż-żwiemel (“EIA”) hija marda virili li taffettwa biss lill-annimali tal-familja Equidae. L-infezzjoni bil-EIA għandha tendenza li ma tidhirx jekk ma jkunx hemm mewt minn wieħed mill-attakki kliniċi akuti. Il-perjodu ta’ inkubazzjoni hu normalment minn ġimgħa sa tlieta, iżda tista’ tkun twila sa tliet xhur. Equidae infettati jibqgħu infettati għal dejjem u jistgħu potenzjalment jittrażmettu l-infezzjoni lil equidae oħrajn. It-trażmissjoni sseħħ bi trasferiment ta’ demm minn annimal ekwini infettat probabbilment permezz ta’ tmigħ interrott ta’ dubbien taż-żiemel li jerda’ d-demm, in utero għal fetu jew bl-użu ta’ siringi kontaminati jew infużjoni ta’ prodotti ta’ demm li fihom il-virus.
(2)
L-EIA hija marda li għandha tkun notifikata skond l-Anness A tad-Direttiva tal-Kunsill 90/426/KEE tas-26 ta’ Ġunju 1990 dwar il-kondizzjonijiet tas-saħħa ta’ l-annimali li jirregolaw il-moviment u l-importazzjoni ta’ equidae minn pajjiżi terzi (2). Barra minn hekk, id-Direttiva tal-Kunsill 82/894/KEE tal-21 ta’ Diċembru 1982 dwar in-notifika ta’ mard ta’ l-annimali fil-Komunità (3) tistipula li firxiet ta’ EIA għandhom ikunu notifikati lill-Kummissjoni u Stati Membri oħra permezz tas-Sistema ta’ Notifika ta’ Mard ta’ l-Annimali (“ADNS”).
(3)
L-Artikolu 4(5) tad-Direttiva 90/426/KEE jistipula restrizzjonijiet li jikkonċernaw il-moviment ta’ equidae minn impriżi fejn il-preżenza ta’ EIA kienet konfermata sakemm, wara l-qtil ta’ l-annimali infettati, il-bqija ta’ l-annimali jgħaddu żewġ testijiet tal-Coggins b’riżultati negattivi.
(4)
Kuntrarjament għal Stati membri oħrajn, EIA hija endemika fir-Rumanija u l-qtil immedjat ta’ equidae infettati mhux implimentat b’mod konsistenti. Għal din ir-raġuni, wara l-adeżjoni fl-Unjoni Ewropea r-Rumanija kompliet timplimenta mutatis mutandis il-miżuri relevanti provduti fid-Deċiżjoni tal-Kummissjoni 2004/825/KE tad-29 ta’ Novembru 2004 dwar il-miżuri ta’ protezzjoni fir-rigward ta’ importazzjonijiet ta’ equidae mir-Rumanija (4).
(5)
Meta wieħed iqis il-kummerċ ta’ equidae ħajjin, semen, ova u embrijoni, is-sitwazzjoni tal-marda fir-Rumanija tista’ tippreżenta riskju għas-saħħa ta’ l-annimali ta’ l-equidae fil-Komunità.
(6)
Għalhekk huwa xieraq li jkunu adottati miżuri protettivi li jistabbilixxu reħim speċifiku għall-moviment u l-kummerċ ta’ equidae u ova u embrijoni ekwini li ġejjin mir-Rumanija sabiex ikunu salvagwardjati s-saħħa u l-benesseri ta’ l-equidae fl-Istati Membri.
(7)
Id-Deċiżjoni tal-Kummissjoni 93/623/KEE ta’ l-20 t’Ottubru 1993 li tistabbilixxi d-dokument ta’ identifikazzjoni (passaport) li jakkumpanja l-equidae (5) reġistrati u d-Deċiżjoni tal-Kummissjoni 2000/68/KE tat-22 ta’ Diċembru 1999 li temenda d-Deċiżjoni 93/623/KEE u tistabbilixxi l-identifikazzjoni ta’ l-equidae għat-tnissil u l-produzzjoni (6) jeħtieġu lill-equidae jkunu akkumpanjati matul il-movimenti u t-trasport b’dokument ta’ identifikazzjoni.
(8)
Il-ħtiġijiet ta’ ċertifikazzjoni għall-moviment u t-trasport ta’ equidae huma stabbiliti fl-Artikolu 8 tad-Direttiva 90/426/KEE. Sabiex titjieb it-traċċabilità ta’ l-equidae reġistrata miż-żoni affettwati mill-EIA għal Stati Membri oħra, l-attestazzjoni skond l-Anness B tad-Direttiva 90/426/KEE għandha tinbidel b’ċertifikat dwar is-saħħa ta’ l-annimali skond l-Anness Ċ ta’ dik id-Direttiva.
(9)
Skond il-Parti A tal-Kapitolu II ta’ l-Anness D tad-Direttiva tal-Kunsill 92/65/KEE tat-13 ta’ Lulju 1992 li tistabbilixxi l-ħtiġijiet tas-saħħa ta’ l-annimali li jirregolaw il-kummerċ u l-importazzjoni fil-Komunità ta’ annimali, semen, ova u embrijoni mhux suġġetti għall-ħtiġijiet tas-saħħa ta’ l-annimali stabbiliti fir-regoli speċifiċi tal-Komunità msemmija fl-Anness A (I) tad-Direttiva 90/425/KEE (7), id-Deċiżjoni tal-Kummissjoni 95/307/KE ta’ l-24 ta’ Lulju 1995 li tiddetermina ċ-ċertifikat kampjun tas-saħħa ta’ l-annimali għall-kummerċ tas-semen ta’ l-ispeċi (8) ekwini, tipprovdi għall-ittestjar taż-żwiemel tar-razza għall-EIA jekk is-semen tinġabar għall-kummerċ intra-Komunitarju. Madankollu, hemm bżonn li jkunu kkumplimentati l-kondizzjonijiet dwar is-saħħa ta’ l-annimali stabbiliti fid-Deċiżjoni tal-Kummissjoni 95/294/KE ta’ l-24 ta’ Lulju 1995 li tiddetermina l-kampjun taċ-ċertifikat dwar is-saħħa ta’ l-annimali għall-kummerċ ta’ l-ova u l-embrijoni ta’ l-ispeċi (9) ekwini bi ħtieġa ta’ test għall-EIA, jekk l-ova u l-embrijoni jinġabru minn debeb residenti fir-Rumanija.
(10)
Il-miżuri previsti f’din id-Deċiżjoni huma skond l-opinjoni tal-Kumitat Permanenti dwar il-Katina Alimentari u s-Saħħa ta’ l-Annimali,
ADOTTAT DIN ID-DEĊIŻJONI:
Artikolu 1
Miżuri protettivi li japplikaw għall-equidae li ġejjin mir-Rumanija
1. Ir-Rumanija għandha tiżgura li l-equidae ma jintbagħtux fi Stati Membri oħra sakemm dawk l-equidae ma josservawx il-kondizzjonijiet li ġejjin:
(a)
Li kienu suġġetti għal test ta’ Coggins, b’riżultat negattiv, imwettaq fuq kampjun tad-demm meħud fit-30 jum qabel it-tluq, u li dak it-test u r-riżultat tiegħu jiddaħħlu fit-Taqsima VII tad-dokument ta’ identifikazzjoni provdut fid-Deċiżjonijiet 93/623/KEE u 2000/68/KE u li jakkumpanjaw lill-annimal matul iċ-ċaqliq tiegħu;
(b)
Ikunu akkumpanjati minn ċertifikat dwar is-saħħa ta’ l-annimali skond l-Anness Ċ tad-Direttiva 90/426/KEE, li għandha jkollha dan il-kliem addizzjonali:
“Equidae skond id-Deċiżjoni tal-Kummissjoni 2007/269/KE”.
2. Paragrafu 1 m’għandux japplika għal equidae minn impriżi li qegħdin barra r-Rumanija li jittraġittu r-Rumanija fuq rotot jew awtostradi ewlenin jew huma trasportati matul ir-Rumanija direttament u mingħajr interruzzjoni tal-vjaġġ għal biċċerija għall-qatla immedjata.
3. Ir-Rumanija għandha tiżgura li l-ova u l-embrijoni ma jintbagħtux fi Stati Membri oħra sakemm dawk il-prodotti ma josservawx il-kondizzjonijiet li ġejjin:
(a)
Inġabru minn debeb donaturi li kienu suġġetti għal test tal-Coggins, b’riżultat negattiv f’kull każ, imwettaq fuq kampjun tad-demm meħud minn kull debba donatriċi fit-30 jum qabel il-ġbir ta’ l-ova jew l-embrijoni fil-konsinna; kif ukoll
(b)
Il-konsinna ta’ l-ova jew l-embrijoni hi akkumpanjata minn ċertifikat dwar is-saħħa ta’ l-annimali skond l-Anness tad-Deċiżjoni tal-Kummissjoni 95/294/KE li għandha jkollha l-kliem addizzjonali:
“Ova jew embrijoni skond id-Deċiżjoni tal-Kummissjoni 2007/269/KE”.
4. Ir-Rumanija għandha tirraporta b’mod regolari lill-Kummissjoni u l-Istati Membri l-oħra dwar l-evoluzzjoni ta’ l-EIA u l-miżuri implimentati għall-kontroll tagħha.
Artikolu 2
Applikabbilità
Din id-Deċiżjoni għandha tapplika mit-tielet jum wara l-pubblikazzjoni tagħha fil-Ġurnal Uffiċjali ta’ l-Unjoni Ewropea.
Artikolu 3
Destinatarji
Din id-Deċiżjoni hija indirizzata lill-Istati Membri.
Magħmula fi Brussell, 23 ta’ April 2007.

Labels: 3
0
18
6